Tiny Bradshaw

Myron Carlton „Tiny“ Bradshaw (* 23. September 1905 (nah anner borns 1907) in Youngstown, Ohio; † 26. November  1958 in Cincinnati) weer en  US-amerikaansch Bandleader, Singer, Arrangeur un Produzent (as ok Slagtüüchspeler un Pianist) vun den Jazz un Rhythm and Blues.

Bradshaw studeer tonächst Psychologie an de Wilberforce University un sung denn mit  Horace Henderson sien „Collegians“ bi College-Upträen in Ohio. 1932 truck he nah  New York City, wo he Slagtüüchspeler bi de „Alabamians“ von Marion Hardy, de „Charleston Bearcats“ (later „Savoy Bearcats“) un de „Mills Blue Rhythm Band“ weer un 1932 för Luis Russell sung. 1934 hett he sien eegen Swing-Orchester nah dat Vörbild vun Cab Calloway grünnd. Hits weern ünner annern „The Darktown Strutters’ Ball“ un „Shout Sister Shout“. 

Bekannt wurr he vör allen dör sien Rhythm-and Blues Band af 1945, as Fortsetten vun en Band, de he in’ Tweeten Weltkrieg bi de US-Armee leiten dee. Hits weern to’n Bispeel „Well Oh Well“ (1950, King), mit de se ok bi dat witt Publikum grooten Spood harr, „Breaking up the house“ (1950), „Train-Kept-a-Rollin“ van 1952 (dat mit Johnny Burnette 1955 un den Yardbirds 1965 bekannt wurr) un „Soft“ (1952). Singer vun de Band weer af 1952 ünner annern Tiny Kennedy. 1954 tour he mit Dinah Washington. In sien Band hemm tietwies Jimmy Coe, Gigi Gryce, Sonny Stitt, Russell Procope, Red Prysock, Shadow Wilson, Charlie Shavers, Billy Kyle, Shad Collins, Gil Fuller, Charlie Fowlkes, Sil Austin un Billy Ford speelt.

In sien letzten Levensjohren harr he tonehmend Gesundheitsprobleme, he hett mehrere Slaganfälle harrt. 

 Lexikalisch Indrag 
 Leonard Feather und Ira Gitler, The Biographical Encyclopedia of Jazz. Oxford/New York, 1999, ISBN 978-0-19-532000-8

Weblenken
Biografie bi Oldies
Biografie

Kategorie:Mann
Kategorie:Börger von de USA
Kategorie:Jazzmusiker
Kategorie:Boren 1905
Kategorie:Storven 1958